b'\n_START_ARTICLE_\nAlojz Zuffar\n_START_SECTION_\n\xc5\xbdivljenje in delo\n_START_PARAGRAPH_\nAlojz Zuffar je bil rojen v dru\xc5\xbeini gozdnega \xc4\x8duvaja Jo\xc5\xbeefa in Ur\xc5\xa1ule Zuffar (rojene Braunizer), dveletno ljudsko \xc5\xa1olo je obiskoval v Bazovici pri Trstu. Osnovno znanje algebre, geometrije in naravoslovja je dobil pri nekem pazniku, dalje pa se je sam izobra\xc5\xbeeval v geodeziji, gozdarstvu, dru\xc5\xbebeni ekonomiji in gradbeni\xc5\xa1tvu. Po treh letih voja\xc5\xa1\xc4\x8dine je leta 1875 stopil v dr\xc5\xbeavno slu\xc5\xbebo in bil do leta 1884 v Diva\xc4\x8di gozdarski pomo\xc4\x8dnik, nato gozdni nadzornik v Diva\xc4\x8di in v okolici Pulja, od 1889 pa v Labinu. Sodeloval je pri pogozdovanju istrskega Krasa, se ukvarjal z geodetskimi posli ter se zavzemal za izbolj\xc5\xa1anje poljedelstva, sadjarstva in \xc5\xbeivinoreje._NEWLINE_Leta 1894 je izstopil iz dr\xc5\xbeavne slu\xc5\xbebe in prevzel v oskrbo Brionsko oto\xc4\x8dje, ki je bilo takrat v lasti industrialca Kupelwieserja. Tu je izvajal melioracijska dela, ustanovil veliko gozdno drevesnico in gojil za Brione primerno mediteransko vegetacijo, s katero je oto\xc4\x8dje pogozdil. Urejal tudi sprehajalne poti, ceste in parkovne nasade, vodovodno omre\xc5\xbeje in drugo. V zahvalo mu je dru\xc5\xbeina Kupelwieser leta 1908 na Velikem Brionu postavila spominsko plo\xc5\xa1\xc4\x8do z napisom.'